 NA CHARLES WASONGA WAZIRI wa Usalama wa Ndani Kithure Kindiki ametangaza kuwa serikali itawalipa ridhaa wakimbizi wa ndani kwa ndani (IDPs) ambao hawakuwa wamelipwa chini ya mpango uliofadhiliwa na serikali kuu mnamo 2010. Profesa Kindiki aliiambia Kamati ya Bunge kuhusu Malalamishi ya Umma kwamba serikali itatoa malipo hayo kwa kutumia Hazina ya Kibidamu ya jumla ya Sh500 milioni. “Ingawa mpango wa kuwalipa ridhaa na kuwapa makao mapya waathiriwa wa ghasia za baada ya uchaguzi mkuu wa 2007 maarufu kama ‘Operation Rudi Nyumbani’ ilifanyika, suala la IDPs ni la Haki za Kibinadamu na haliwezi kufungwa. Hii ndiyo maana ningependa kuihakikishia kamati hii kwamba wale IDPs halali ambao huenda hawakulipwa ridhaa miaka ya nyuma, serikali itatumia pesa hizi kuwalipa,” waziri Kindiki akaiambia kamati hiyo inayoongozwa na Mbunge wa Kitui Mashariki Nimrod Mbai alipofika mbele yake mnamo Jumatano, Juni 20, 2023. Suala hili liliibuliwa na Mbunge wa Seme James Nyikal ambaye alilalamika IDPs kutoka Nyanza na Magharibi mwa Kenya walikosa kulipwa ridhaa licha ya kuathirika na ghasia hizo. Kulingana na Dkt Nyikal waathiriwa hao akiwemo Bw Benard Ndege ambaye alipoteza wake wawili na watoto tisa baada ya kuvamiwa na nyumba yake kuteketezwa baada ya ghasia za uchaguzi mkuu wa 2007. “Inaudhi kuwa huku waathiriwa wengi wa ghasia hizo kutoka maeneo mengine wakilipwa fidia ya kati ya Sh10,000 hadi Sh400,000 kila mmoja, wengi wa wakimbizi kutoka Nyanza na Magharibi hawajalipwa mpaka sasa. Serikali inafaa kutenda haki kwa kuhakikisha kuwa watu hawa wanalipwa,” akaeleza. Profesa Kindiki alifafanua kuwa serikali itahakikisha kuwa ni IDPs halali pekee wakakaolipwa ridhaa. “Wizara yangu itafanya ukaguzi kuhakikisha kuwa wale watakaolipwa wamekaguliwa kubaini ikiwa kweli waliathirika na ghasia hizo za 2007 na 2008. Vile vile, sharti wawasilishe stakabadhi halali za kuwatambulisha na kutaja mahala ambapo walikuwepo nyakati za ghasia hizo,” Profesa Kindiki akaambia kamati hiyo. Hata hivyo, waziri huyo alisema serikali ya Kenya Kwanza itafanya kila iwezalo kuhakikisha kuwa mashindano ya kisiasa hayatumbukiza taifa hili katika lindi la ghasia, “maafa na uharibifu wa mali.” “Hii ndiyo maana Rais William Ruto alipoingia mamlakani, aliweka wazi kwamba utendakazi wa asasi za usalama hautaingizwa siasa. Asasi hizo ni kama vile Idara ya Polisi na Afisi ya Mkurugenzi wa Upelelezi wa Makosa ya Jinai (DCI),” Profesa Kindiki akaeleza. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  